Terrorisme glad nie motief vir aanval nie | Netwerk24
Terrorisme glad nie motief vir aanval nie
Die Valke het terrorisme uit­ge­sluit as die motief in die aanval op ’n moskee in Malmesbury verlede maand waarin drie mense dood is.
Twee mense, Ismail Bassa (74) en Sayaad Hidig het in die vroeë oggendure 14 Junie in ’n mesaanval gesterf, terwyl die aanvaller, ’n Somaliese burger, Nur Arawal (25), ná die aanval deur ’n polisiebeampte doodgeskiet is.
Bassa en Hidig asook Arawal is die dag ná die voorval volgens Moslem-kultuur begrawe.
Luidens ’n verklaring wat deur brigadier, Hangwani Mulaudzi, Donderdag 5 Julie bekendgestel is, was Arawal, van 2013 tot onlangs, ’n buitepasiënt by Bellville se Karl Bremer-psigiatriese hospitaal.
“Die motief vir die aanval is nog nie vasgestel nie, maar daar is geen aanduiding om enige betrokkenheid van ekstremiste of radikale aktiwiteit voor te stel nie. Arawal se oorblyfsels is aan die familie vir repatriasie en begrafnis oorhandig,” het Mulaudzi in die verklaring gesê.
. Mulaudzi noem ook in die verklaring dat die omstandig­hede rakende die dood van Arawal deur die onafhanklike ondersoekende polisiedirek­toraat ondersoek word.